ΚΑΝΟΝΙΣΜΟΣ (ΕΚ) αριθ. 2433/97 ΤΗΣ ΕΠΙΤΡΟΠΗΣ της 8ης Δεκεμβρίου 1997 για την τροποποίηση του κανονισμού (ΕΟΚ) αριθ. 1102/89 περί θεσπίσεως ορισμένων μέτρων εφαρμογής του κανονισμού (ΕΟΚ) αριθ. 1101/89 του Συμβουλίου σχετικά με τη διαρθρωτική εξυγίανση της εσωτερικής ναυσιπλοΐας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1101/89 του Συμβουλίου, της 27ης Απριλίου 1989, σχετικά με τη διαρθρωτική εξυγίανση της εσωτερικής ναυσιπλοΐας (1), όπως τροποποιήθηκε τελευταία από τον κανονισμό (ΕΚ) αριθ. 2310/96 της Επιτροπής (2), και ιδίως τα άρθρα 4α, 6 και το άρθρο 10 παράγραφος 3,

Εκτιμώντας:

ότι ο κανονισμός (ΕΟΚ) αριθ. 1101/89, όπως τροποποιήθηκε, προβλέπει τη δυνατότητα μείωσης της χωρητικότητας των στόλων της εσωτερικής ναυσιπλοΐας των εμπλεκόμενων κρατών μελών, εγκαινιάζοντας συντονισμένες ενέργειες διάλυσης πλοίων σε κοινοτικό επίπεδο, για τα έτη 1996, 1997 και 1998, προκειμένου να μειωθεί η χωρητικότητα των στόλων κατά 15 % περίπου 7

ότι, δυνάμει του κανονισμού (ΕΟΚ) αριθ. 1102/89 της Επιτροπής, της 27ης Απριλίου 1989, περί θεσπίσεως ορισμένων μέτρων εφαρμογής του κανονισμού (ΕΟΚ) αριθ. 1101/89 του Συμβουλίου σχετικά με τη διαρθρωτική εξυγίανση της εσωτερικής ναυσιπλοΐας (3), όπως τροποποιήθηκε τελευταία από τον κανονισμό (ΕΚ) αριθ. 241/97 (4), η Επιτροπή καθορίζει τις πρακτικές ρυθμίσεις για την εκτέλεση των εν λόγω ενεργειών διάλυσης 7

ότι, για την προβλεπόμενη για το έτος 1998 δράση διάλυσης, το συνολικό ύψος της χρηματικής εισφοράς των εμπλεκόμενων κρατών μελών στα ταμεία διάλυσης εκτιμήθηκε, λαμβανομένης υπόψη μιας μείωσης της χωρητικότητας της τάξεως του 5 %, σε 64 εκατομμύρια Ecu 7 ότι η εν λόγω εισφορά υπολογίζεται κατ' αναλογίαν προς το μέγεθος του εν ενεργεία στόλου κάθε εμπλεκόμενου κράτους μέλους, όπως προβλέπεται από τον κανονισμό (ΕΚ) αριθ. 2254/96 του Συμβουλίου (5) 7

ότι, για το έτος 1998, η χρηματική εισφορά των εμπλεκόμενων κρατών μελών καθώς και εκείνη του οικείου επαγγελματικού κλάδου πρέπει να κατανεμηθεί μεταξύ, αφενός, των πλοίων ξηρού φορτίου και των ρυμουλκών/ωστικών πλοίων και, αφετέρου, των δεξαμενόπλοιων 7

ότι είναι επίσης σκόπιμο να διατηρηθούν το 1998 οι συντελεστές πριμοδότησης διάλυσης στα επίπεδα του 1997, διότι έχουν αποδειχθεί αποτελεσματικοί 7 ότι είναι επίσης σκόπιμο να αυξηθεί η κλίμακα των «ποσοστών-συντελεστών πριμοδότησης» ώστε να εκτείνεται από 80 έως 120 % των μέγιστων τιμών που έχουν καθορισθεί με ισχύ από την 1η Ιανουαρίου 1998, προκειμένου να καταστεί ελκυστικότερη η δράση διάλυσης για τα μεγαλύτερα πλοία που ευθύνονται για το πλεόνασμα χωρητικότητας και ώστε να επιτραπεί σε ορισμένους πλοιοκτήτες να αποχωρήσουν από τον κλάδο υπό αποδεκτούς χρηματοοικονομικούς όρους πριν από την πλήρη απελευθέρωση της αγοράς την 1η Ιανουαρίου 2000 7

ότι, προκειμένου να καταστεί δυνατή η δράση διάλυσης για το έτος 1998, η οποία θα εκτείνεται από τον Ιούλιο του 1998 μέχρι τον Ιούλιο του ιδίου έτους, πρέπει να ανασταλεί η υποβολή νέων, κατά την έννοια του άρθρου 6 παράγραφος 6 στοιχείο α), αιτήσεων ούτως ώστε να αποφευχθούν οι περιπτώσεις υπαγωγής του ιδίου πλοίου σε τριμηνιαίο κατάλογο αναμονής και παράλληλα στη διαδικασία της δράσης διάλυσης του 1998 7 ότι πρέπει, κατά συνέπεια, να συνεχισθεί η αναστολή του τριμηνιαίου μηχανισμού υποβολής αιτήσεων πριμοδότησης στα ταμεία διάλυσης που προβλέπεται στο άρθρο 6 παράγραφος 6 στοιχείο β) του κανονισμού (ΕΟΚ) αριθ. 1102/89, όπως τροποποιήθηκε 7

ότι, λόγω των δημοσιονομικών επιπτώσεων για τα εμπλεκόμενα κράτη μέλη, καθώς και λόγω της ανάγκης δρομολόγησης της διαδικασίας με εθνικά μέτρα εφαρμογής ήδη από τις αρχές του 1998, επιβάλλεται η ταχεία έναρξη ισχύος του παρόντος κανονισμού 7

ότι ζητήθηκε η γνώμη των κρατών μελών και της ομάδας εμπειρογνωμόνων για τη διαρθρωτική εξυγίανση της εσωτερικής ναυσιπλοΐας που προβλέπεται στο άρθρο 12 του κανονισμού της Επιτροπής (ΕΟΚ) αριθ. 1102/89, επί των προτεινόμενων τροποποιήσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1102/89 τροποποιείται ως εξής:

1. στο άρθρο 1 προστίθεται η ακόλουθη παράγραφος 7:

«7. Υπό την επιφύλαξη των διατάξεων των παραγράφων 1 έως 6 και λαμβανομένης υπόψη της ανάγκης περιορισμού της χωρητικότητας των στόλων εσωτερικής ναυσιπλοΐας κατά 5 % περίπου το 1998, τα εμπλεκόμενα κράτη μέλη θέτουν στη διάθεση των ταμείων διάλυσης, αρχής γενομένης από την 1η Ιανουαρίου 1998, και με κονδύλια των εθνικών προϋπολογισμών τους, τα μέσα που είναι αναγκαία για τη διάλυση των πλοίων που αναφέρονται στο άρθρο 2 του κανονισμού (ΕΟΚ) αριθ. 1101/89, ήτοι 49 εκατομμύρια Ecu, πέραν των χρηματικών πόρων που αναφέρονται στην παράγραφο 4. Για την υλοποίηση του στόχου αυτού, υπολογίζεται ότι για το έτος 1998 αναγκαιούν πόροι συνολικού ύψους 64 εκατομμυρίων Ecu, εκ των οποίων 40 εκατομμύρια Ecu (*) προορίζονται για τη διάλυση των πλοίων ξηρού φορτίου και των ρυμουλκών/ωστικών πλοίων και 24 εκατομμύρια Ecu (*) για τη διάλυση των δεξαμενόπλοιων. Η χρηματική εισφορά των εμπλεκομένων κρατών μελών για το έτος 1998 κατανέμεται κατ' αναλογία προς τη μεταφορική ικανότητα των εν ενεργεία στόλων τους, σε ισοδύναμη χωρητικότητα, ενώ τα ποσά των διαφόρων εθνικών εισφορών ανέρχονται σε:

>ΘΕΣΗ ΠΗΝΑΚΑ>

(*) Μέχρι στιγμής πρόκειται για ενδεικτικά στοιχεία, στα οποία θα προστεθεί το υπόλοιπο της δράσης 1997.».

2. στο άρθρο 5 παράγραφος 1 δεύτερο εδάφιο, η χρονολογία «1997» αντικαθίσταται από τη χρονολογία «1998» 7

3. Στο άρθρο 9, η παράγραφος 2 τροποποιείται ως εξής:

Οι λέξεις «που ορίζεται στο άρθρο 2» αντικαθίστανται από τις λέξεις «εκδόσεως της πρώτης Επίσημης Εφημερίδας των Ευρωπαϊκών Κοινοτήτων του έτους 1998 στην οποία αναγράφονται τα επιτόκια που εφαρμόζει το Ευρωπαϊκό Νομισματικό Ίδρυμα στις πράξεις του σε Ecu για το μήνα Ιανουάριο».

Άρθρο 2

Για το έτος 1998, το άρθρο 6 του κανονισμού (ΕΟΚ) αριθ. 1102/89 αντικαθίσταται από το ακόλουθο κείμενο:

«Άρθρο 6

1. Οι πλοιοκτήτες που υποβάλλουν αίτηση για να λάβουν πριμοδότηση διάλυσης μεριμνούν ώστε η αίτησή τους να έχει περιέλθει στη διοίκηση του ταμείου διάλυσης στο οποίο υπάγεται το πλοίο, στο διάστημα μεταξύ 1ης Ιουνίου και 31ης Ιουλίου 1998. Οι αιτήσεις που περιέχονται στο ταμείο μετά την εν λόγω ημερομηνία δεν λαμβάνονται υπόψη. Δεν επιτρέπεται η απόσυρση ή η τροποποίηση αιτήσεως για πριμοδότηση διάλυσης η οποία έχει ήδη παραληφθεί από τη διοίκηση του ταμείου.

2. Το άτομο που υποβάλλει αίτηση για πριμοδότηση διάλυσης αναγράφει στην αίτησή του το ποσοστό, το οποίο κυμαίνεται μεταξύ 80 έως 120 % των ανώτατων συντελεστών που ορίζονται στο άρθρο 5, το οποίο επιθυμεί να επιτύχει ως πριμοδότηση για τη διάλυση του πλοίου του. Το ποσοστό αυτό καλείται εν προκειμένω "ποσοστό-συντελεστής πριμοδότησης".

3. Οι εγκύρως υποβληθείσες αιτήσεις για πριμοδοτήσεις διάλυσης σε ποσοστό 80 % των συντελεστών που αναφέρονται στο άρθρο 5 παράγραφοι 1 και 2, θεωρούνται δεκτές από το ταμείο εντός των ορίων των ποσών που είναι διαθέσιμα στους διάφορους λογαριασμούς που προβλέπονται στο άρθρο 1 παράγραφος 7. Η διοίκηση του ταμείου ενημερώνει τους αιτούντες εντός 2 μηνών από την παραλαβή της αιτήσεως, για την αποδοχή της.

Οι διοικήσεις των ταμείων διαβιβάζουν στην Επιτροπή, πριν από την 1η Σεπτεμβρίου, έναν κατάλογο των αιτήσεων πριμοδότησης διάλυσης που έχουν λάβει και που αφορούν ποσοστό 80 % και έναν κατάλογο των αιτήσεων πριμοδότησης διάλυσης που αφορούν ποσοστό ανώτερο του 80 %. Η Επιτροπή μεριμνά ώστε οι εν λόγω αιτήσεις να μην υπερβαίνουν τις δυνατότητες του προϋπολογισμού που ορίζονται στο άρθρο 1 παράγραφος 7 και ενημερώνει σχετικά τις διοικήσεις των ταμείων.

4. Οι διοικήσεις των ταμείων ενημερώνουν γραπτώς, πριν από την 1η Οκτωβρίου 1998, τους αιτούντες πριμοδότηση διάλυσης για ποσοστό ανώτερο του 80 % των συντελεστών που ορίζονται στο άρθρο 5 παράγραφοι 1 και 2, για το κατά πόσον οι αιτήσεις τους έχουν γίνει δεκτές ή έχουν απορριφθεί.»

Άρθρο 3

Για το έτος 1998, το άρθρο 7 του κανονισμού (ΕΟΚ) αριθ. 1102/89 τροποποιείται ως εξής:

- στην παράγραφο 1, η ημερομηνία «1η Δεκεμβρίου 1990» αντικαθίσταται από την ημερομηνία «1η Απριλίου 1999». Η τελευταία φράση διαγράφεται 7

- στην παράγραφο 4, η ημερομηνία «1η Δεκεμβρίου 1992» αντικαθίσταται από την ημερομηνία «1η Δεκεμβρίου 2000».

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Δεκεμβρίου 1997.

Για την Επιτροπή

Neil KINNOCK

Μέλος της Επιτροπής

(1) ΕΕ L 116 της 28. 4. 1989, σ. 25.

(2) ΕΕ L 313 της 3. 12. 1996, σ. 8.

(3) ΕΕ L 116 της 28. 4. 1989, σ. 30.

(4) ΕΕ L 40 της 11. 2. 1997, σ. 11.

(5) ΕΕ L 304 της 27. 11. 1996, σ. 1.